Document ID: 32008D0772

KOMISIJAS LĒMUMS
(2008. gada 1. oktobris),
ar ko groza Lēmumu 2004/432/EK par trešo valstu iesniegto atliekvielu uzraudzības plānu apstiprināšanu saskaņā ar Padomes Direktīvu 96/23/EK
(izziņots ar dokumenta numuru K(2008) 5531)
(Dokuments attiecas uz EEZ)
(2008/772/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punktu,
tā kā:
(1)
Ar Direktīvu 96/23/EK nosaka pasākumus tās I pielikumā minēto vielu un atlieku grupu kontrolei. Saskaņā ar Direktīvu 96/23/EK iekļaušanu un paturēšanu to trešo valstu sarakstos, no kurām dalībvalstīm ir atļauts importēt dzīvniekus un dzīvnieku izcelsmes pamatproduktus, uz kuriem attiecas minētā direktīva, nosaka pēc attiecīgās trešās valsts iesniegtā plāna, kurā ir noteiktas garantijas, ko šī valsts piedāvā attiecībā uz minētajā pielikumā norādīto atlieku un vielu grupu uzraudzību.
(2)
Komisijas 2004. gada 29. aprīļa Lēmumā 2004/432/EK par trešo valstu iesniegto atliekvielu uzraudzības plānu apstiprināšanu saskaņā ar Padomes Direktīvu 96/23/EK (2) apstiprina atliekvielu uzraudzības plānus, ko iesniegušas dažas trešās valstis, kuras uzskaitītas minētā lēmuma pielikumā, attiecībā uz minētajā sarakstā norādītajiem dzīvniekiem un pamatproduktiem.
(3)
Attiecībā uz ierakstu par Dienvidāfriku medījuma un saimniecībās audzētu savvaļas dzīvnieku gaļas imports, izņemot strausus, tika svītrots no atļautā importa saraksta, kas minēts pielikumā Lēmumam 2004/432/EK, kas grozīts ar Komisijas Lēmumu 2008/407/EK (3), jo Dienvidāfrika neiesniedza pierādījumus par plāna īstenošanu attiecībā uz medījumu un saimniecībās audzētiem savvaļas dzīvniekiem, izņemot strausus. Konkrēti, paraugi tika savākti, bet laboratorijas analīzes netika veiktas.
(4)
Komisijas pārbaude Dienvidāfrikā no 2008. gada 2. līdz 7. jūlijam atklāja, ka minētajā trešā valstī no 2007. līdz 2008. gadam ir īstenots atliekvielu uzraudzības plāns attiecībā uz medījuma un saimniecībās audzētu savvaļas dzīvnieku gaļu un ka ir pabeigta paraugu ņemšana saskaņā ar 2007. līdz 2008. gada atliekvielu uzraudzības plānu un notiek paraugu ņemšana saskaņā ar 2008. līdz 2009. gada atliekvielu uzraudzības plānu. Tā kā apstiprinātie plāni no 2006. līdz 2007. un no 2007. līdz 2008. gadam bija īstenoti un laboratorijas analīžu rezultāti bija atbilstoši, vispārējā atliekvielu uzraudzības situācija attiecībā uz medījuma un saimniecībās audzētu savvaļas dzīvnieku gaļu ir apmierinoša. Tāpēc ir lietderīgi grozīt Lēmuma 2004/432/EK pielikumā doto sarakstu, lai tiktu atļauts medījuma un saimniecībās audzētu savvaļas dzīvnieku gaļas, ieskaitot strausus, imports Kopienā no Dienvidāfrikas.
(5)
Izraēla ir iesniegusi Komisijai atliekvielu uzraudzības plānu attiecībā uz saimniecībās audzētu savvaļas dzīvnieku gaļu. Minētā plāna novērtējums un Komisijas saņemtā papildu informācija sniedz pietiekamas garantijas par atliekvielu uzraudzības plānu attiecībā uz saimniecībās audzētu savvaļas dzīvnieku gaļu. Tādēļ minētais produkts jāiekļauj Lēmuma 2004/432/EK pielikuma sarakstā pie ieraksta par Izraēlu.
(6)
Ķīna ir iesniegusi Komisijai atliekvielu uzraudzības plānu attiecībā uz olām. Minētā plāna novērtējums un Komisijas saņemtā papildu informācija sniedz pietiekamas garantijas par atliekvielu uzraudzības plānu attiecībā uz olām. Tādēļ minētais produkts jāiekļauj Lēmuma 2004/432/EK pielikuma sarakstā pie ieraksta par Ķīnu.
(7)
Ukraina ir iesniegusi Komisijai atliekvielu uzraudzības plānu attiecībā uz mājputniem, zirgiem un akvakultūru. Minētā plāna novērtējums un Komisijas saņemtā papildu informācija sniedz pietiekamas garantijas par atliekvielu uzraudzības plānu attiecībā uz minētajiem produktiem. Tādēļ tie jāiekļauj Lēmuma 2004/432/EK pielikuma sarakstā pie ieraksta par Ukrainu.
(8)
Jāizlabo dažas kļūdas atsevišķu Lēmuma 2008/407/EK pielikuma zemsvītras piezīmju numerācijā.
(9)
Tāpēc attiecīgi jāgroza Lēmums 2004/432/EK.
(10)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/432/EK pielikumu aizstāj ar šā lēmuma pielikuma tekstu.
2. pants
Šo lēmumu piemēro no 2008. gada 30. septembra.
3. pants
Šis lēmums ir adresēts dalībvalstīm.
Briselē, 2008. gada 1. oktobrī

Labels: 17
5
20
3
6